कहा- मैं नार्को टेस्ट को तैयार, आयकर छापे के बीच डायरी लाए तो गुढ़ा खुद अपराधी
Rajasthan Congress Minister Mahesh Joshi Exclusive Interview - बर्खास्त मंत्री राजेंद्र गुढ़ा ने लाल डायरी के साथ मंत्रियों पर रेपिस्ट होने के आरोप लगाकर नया विवाद छेड़ दिया है
बर्खास्त मंत्री राजेंद्र गुढ़ा ने लाल डायरी के साथ मंत्रियों पर रेपिस्ट होने के आरोप लगाकर नया विवाद छेड़ दिया है। गुढ़ा ने कांग्रेस सरकार के मंत्रियों का नार्को टेस्ट करवाने की मांग करते हुए अधिकांश को बलात्कारी बताया था। साथ ही महेश जोशी को 'रेप मामलों के सचिन तेंदुलकर' की संज्ञा दी थी।
इस बयान पर महेश जोशी ने चार दिन बाद चुप्पी तोड़ी है। उन्होंने गुढ़ा के नार्को टेस्ट करवाने का चैलेंज स्वीकार करते हुए कहा है कि गुढ़ा उनसे माफी मांगें। अन्यथा मानहानि के मुकदमे में जेल के लिए तैयार रहें।
दैनिक भास्कर को दिए इंटरव्यू में महेश जोशी ने कहा- गुढ़ा ने मेरा चरित्र हनन किया है। उन्होंने कहा कि मैं हर एक आरोप का नार्को टेस्ट करवाने को तैयार हूं। गुढ़ा के आरोपों और लाल डायरी के राज से जुड़े सवालों का मंत्री जोशी ने एक-एक कर जवाब दिया। पढ़िए, एक्सक्लूसिव इंटरव्यू में…
भास्कर : राजेंद्र गुढ़ा ने कांग्रेस सरकार के मंत्रियों का नार्को टेस्ट करवाने की मांग करते हुए अधिकांश को रेपिस्ट बताया। आपको चैंपियन तक बता दिया, आपने रिएक्शन देने में तीन दिन लगा दिए?
महेश जोशी : मैं नहीं समझता कि सरकार की तरफ से इस पर कोई बयान देने की आवश्यकता है। गुढ़ा ने बहुत सारी बातें कही हैं, उन पर लोगों को यकीन नहीं है। लेकिन इतना जरूर है कि उन्होंने मेरे खिलाफ जो व्यक्तिगत आरोप लगाते हुए बातें कहीं, उनको लेकर मैं FIR दर्ज कराऊंगा। मैं वकीलों से राय ले रहा हूं। अगर गुढ़ा माफी नहीं मांगते हैं तो मानहानि के आधार पर उनके खिलाफ मुकदमा करूंगा। अगर वह माफी नहीं मांगेंगे तो सजा दिलवाकर रहूंगा। हर आरोप पर मैं नार्को टेस्ट करवाने को तैयार हूं। मैं तो मना ही नहीं कर रहा हूं, मुझे चैलेंज स्वीकार है।
भास्कर : आप माफी मांगने की बात कर रहे हैं, लेकिन गुढ़ा लाल डायरी से लेकर मंत्रियों को रेपिस्ट बताने की बात पर अड़े हुए हैं?
जोशी : निश्चित रूप से गुढ़ा को माफी मांगनी चाहिए। केवल मुझसे ही नहीं पूरी कांग्रेस पार्टी से उन्हें माफी मांगनी चाहिए। आम जनता से माफी मांगनी चाहिए। जैसे ही उन्होंने ये बातें कहीं उनके दूसरे वीडियो सामने आने लग गए। जो आदमी किसी को सम्मान देता हो, पैर छूता हो वह अचानक यह कह दे, आरोप लगाने लग जाए, यह हैरान करता है। मैं राजेंद्र गुढ़ा को छोटे भाई की तरह मानता हूं। मुझे कहने में कोई संकोच नहीं कि राजेंद्र गुढ़ा ने भी हमेशा मेरा बड़े भाई की तरह सम्मान किया।
अभी यह जो घटना हुई उससे 15-20 दिन पहले वह मुझसे मिल कर गए थे। मुझे वैसा ही सम्मान दिया जैसा कि कोई छोटा भाई बड़े को देता है। फिर अचानक यह बातें आ गईं कि महेश जोशी ऐसा है, वैसा है। ये बातें सुनकर लगता है कहीं ना कहीं उनको उकसाया गया है। गुढ़ा उकसावे में आए हैं। वह मानें या न मानें उनका ब्रेनवॉश किया गया है। जो कुछ उन्होंने कहा मैं समझता हूं, उसका कोई आधार नहीं है। एक नैतिकता का तकाजा होता है। व्यक्ति की बातों में संयम होता है, गुढ़ा ने संयम खोया है।
भास्कर : गुढ़ा का ब्रेनवॉश किसने किया, गहलोत सरकार को समर्थन देने वाले नेता का इतना जल्दी ब्रेनवॉश संभव है?
जोशी : गुढ़ा के ब्रेनवॉश में निश्चित रूप से बीजेपी शामिल है। आपने लाल डायरी का जिक्र किया। मेरा यह कहना है कि लाल डायरी जैसी कोई चीज है ही नहीं। गुढ़ा एक लाल पोथीनुमा चीज लेकर आए थे, गुढ़ा जी को विधानसभा अध्यक्ष ने इतना ही कहा था कि आपको जो कुछ कहना है अपनी सीट पर जाकर कहिए। यह कायदा है। कोई भी एमएलए सदन में अपनी बात रखना चाहता है तो उसके लिए कंपल्शन है कि अपनी सीट पर जाकर बात रखे। आप जिसको डायरी बता रहे हैं वह तो लाल पोथी थी।
विधानसभा में कोई भी मुद्दा उठाने या उसे हाउस में रखने के नियम परंपराएं होती हैं, जिसका हमें सबको पालन करना होता है। गुढ़ा ने उनका बिल्कुल ध्यान नहीं रखा। विधानसभा कोई चौपाटी नहीं है, जो घूमते-घूमते कुछ भी कह देंगे।
मेरा तो यह मानना है कि गुढ़ा चाहते थे कि छीना झपटी जैसी स्थिति बने और कोई वह पोथी इधर-उधर हो जाए और बाद में उन्हें यह कहने का मौका मिल जाए कि वह ऑरिजिनल वाली थी और मेरे से खो गई। वह अपनी चाल में कुछ सफल भी हुए। मेरा यह मानना है उस लाल पोथी को इधर-उधर कराने में गुढ़ा जी खुद की भूमिका रही है। इसलिए दूसरों का नाम ले रहे हैं।
भास्कर : रफीक खान तो कह रहे हैं धमेंद्र राठौड़ को डायरी लिखने का शौक है, गुढ़ा का दावा है कि धर्मेंद्र राठौड़ के घर पड़े आयकर छापे के वक्त वो डायरी निकालकर लाए थे, असलियत क्या है?
जोशी : सारी बातें कयास पर चल रही हैं। सच्चाई क्या है, वह ईश्वर जाने? धर्मेंद्र राठौड़ डायरी लिखते या नहीं लिखते हैं, किसी को नहीं पता। डायरी थी कि नहीं थी, हम तो इसकी लीगैलिटी के हिसाब से बात करते हैं।
अगर उस डायरी का कानूनी महत्व होता तो इनकम टैक्स छापों में उसका कोई न कोई जिक्र होता। सीजर मेमो बनता है, उसमें जिक्र होता। इनकम टैक्स छापे में कोई छीन कर भाग गया, इस बात का भी रिपोर्ट में जिक्र होता। किसी भी रिपोर्ट में डायरी का जिक्र है ही नहीं। इसका मतलब है कि डायरी अस्तित्व में ही नहीं है।
भास्कर : डायरी में लिखी चीजें भी बाहर आई हैं, चुनावों में खरीद फरोख्त से लेकर लेनदेन वाली बातों का जिक्र होने से लाल डायरी के खुलासों से आपको नहीं लगता पब्लिक पर्सेप्शन खराब हो रहा है?
जोशी : मैं अपने हाथ से कुछ भी लिखूं कि प्रधानमंत्री ने यह किया, तो उसके लिए वे कैसे जिम्मेदार हो जाएंगे। मैं लिख दूं कि देश के गृहमंत्री ने यह किया, तो यह मेरे हाथ का लिखा हुआ है, यह गृह मंत्री के हाथ से तो लिखा हुआ नहीं है। डायरी थी कि नहीं, इसी पर सवाल है। इनकम टैक्स का छापा पड़ा तो छापे का सीजर मेमो बना होगा। उस डायरी का अगर सीजर मेमो में जिक्र होता तो उसकी कानूनी मान्यता होती। इनकम टैक्स की रिपोर्ट में भी होता कि हम छापा मारने गए थे और फलां व्यक्ति डायरी लेकर भाग गया, वो भी नहीं है।
इनकम टैक्स छापे के दौरान डायरी लेकर भागने की बात कहकर गुढ़ा खुद ही अपने आपको ही अपराधी घोषित कर रहे हैं कि इनकम टैक्स का छापा पड़ा और आप डायरी लेकर भाग गए।
मैं दावे से कह रहा हूं गुढ़ा बीजेपी के बहकावे में बोल रहे हैं। नहीं तो गुढ़ा विधानसभा में जो लाल रंग की पोथी लाए उसकी छोटी-छोटी कॉपी बीजेपी वालों के पास कहां से आ गई? मतलब प्लानिंग थी। थोड़ी देर बाद और ज्यादा आ गईं। यह सब कुछ प्लानिंग के साथ हुआ। गुढ़ा जी के बारे में मैं जानता हूं कि जब वह जोश में आते हैं, थोड़े गुस्से में आते हैं, उसके बाद सब कुछ भूल जाते हैं।
भास्कर : गुढ़ा के गंभीर आरोपों पर अब तक आप सब चुप्पी साधे हुए थे। इतने दिनों तक सरकार की तरफ से कोई आधिकारिक बयान नहीं आया। इसे स्वीकारोक्ति के तौर पर देखा जा रहा है?
जोशी : स्वीकारोक्ति तो किसी की नहीं है। यह कोई लीगल डॉक्यूमेंट नहीं है। केवल कहने मात्र से कुछ नहीं होता। मैं तो आमतौर पर चीजों का जवाब नहीं देता हूं लेकिन जिस तरह के आरोप उन्होंने मेरे ऊपर लगाए हैं। मेरे से ज्यादा गंदे आरोप उन्होंने किसी पर नहीं लगाए, इसलिए मेरे लिए मजबूरी हो गई है कि मैं उनके खिलाफ केस दर्ज कराऊं, जिससे कि जनता के सामने सच्चाई आ सके।
भास्कर : लाल डायरी को लेकर सीएम के नजदीकी नेता धर्मेंद्र राठौड़ का लंबी चुप्पी के बाद रिएक्शन आया। सब इतने डिफेंसिव मोड पर क्यों हैं?
जोशी : धर्मेंद्र राठौड़ क्या बोलते और क्यों बोलते? बेवजह और बेसिर पैर के आरोप लगे हैं। मेरे तो ​कैरेक्टर असैसिनेशन (चरित्र हनन) किया इसलिए मैं बोल रहा हूं। अगर डायरी को लेकर ही मामला होता तो मैं भी नहीं बोलता। मैं विश्वास दिलाता हूं कि मेरी सच्चाई जनता के सामने आएगी। सारी बातें धुल जाएंगी।
भास्कर : राजेंद्र गुढ़ा कह रहे हैं उन्होंने दो बार सरकार को बचाया? सीएम के समर्थन में खड़ा रहने वाला नेता अचानक खिलाफ कैसे हो गया? 
जोशी : आरोप लगाना मेरी फितरत में नहीं है, मैं इतना ही कह सकता हूं जो मैंने पहले भी कभी कहा कि जिस दिन गुढ़ा शांत मन से सोचेंगे उनको अपने किए और कहे पर अफसोस होगा। वह मानेंगे कि उन्होंने जिंदगी में सबसे बड़ी गलती यही की। यह तो मुख्यमंत्री की सदाशयता है कि इंडिपेंडेंट एमएलए को इतना मानते हैं। जिसने जितना किया है उससे ज्यादा उसे शाबासी दे रहे हैं।
मुख्यमंत्री तो पूरे 102 लोगों के लिए कहते हैं कि आप लोगों ने मेरी सरकार बचाई। मेरे क्षेत्र में जाते हैं तो कहते हैं कि जोशी मजबूती के साथ सरकार के साथ खड़े रहे। गुढ़ा के क्षेत्र में गए तो उनके लिए भी बोला। वो सबके लिए कहते हैं और अब मैं इस गलतफहमी में आ जाऊं कि मैंने ही सरकार बचाई है। मैं ही सरकार बचाने वाला, मैं ही लड़ने वाला, अरे भाई, ऐसा थोड़े ही होता है।
मुख्यमंत्री तो एक संस्था है, वह संस्था अकेले व्यक्ति से नहीं चलती। मुख्यमंत्री को सबको साथ लेकर चलना पड़ता है। अगर कोई यह समझे कि मैं अकेला ही मुख्यमंत्री के साथ या अकेला ही खास हूं तो यह उसकी गलतफहमी है। सच्चाई यह है कि वह एक सामूहिक प्रयास था, जिससे सब लोग सफल रहे। मुख्यमंत्री जरूरत से ज्यादा श्रेय हम लोगों को दे रहे हैं। अगर मुख्यमंत्री का ऐसा व्यक्तित्व नहीं होता तो हम में से कोई मुख्यमंत्री के साथ खड़ा होता क्या? सीएम एक मजबूत, ईमानदार, चरित्रवान हर तरह से उनकी काबिलियत है इसलिए हम सब उनके पीछे खड़े होते हैं और उनका सम्मान करते हैं।
भास्कर : राजेंद्र गुढ़ा का तर्क और दर्द है कि बड़े से बड़े आतंकी को भी सुनवाई का मौका दिया जाता है। गुढ़ा को तो एक बयान के आधार पर बिना सुनवाई सीधे मंत्रिपरिषद से बाहर ​कर दिया, ऐसा क्यों?
जोशी : सुनवाई का मौका तो उन्हें दिया जाता है, जिन्हें सुना नहीं गया हो। गुढ़ा को तो सुनकर ही हाईकमान ने फैसला दिया। गुढ़ा को बोलने का अधिकार तो विधानसभा में भी नहीं दिया था, बिना स्पीकर परमिशन के बोले थे। हाउस में 11 सेकंड बोले, बिना परमिशन उन्हें एक सेकंड भी बोलने का अधिकार नहीं था। वो अब भी बोल लें, क्या कहना चाहते हैं? उनकी बात में दम नहीं है।
भास्कर : गुढ़ा को बर्खास्त करने की तुलना अब 25 सितंबर की घटना से की जा रही है। एक बड़ा वर्ग सवाल उठा रहा है कि महेश जोशी सहित तीनों नेताओं के खिलाफ एक्शन अब तक पेंडिंग है, उधर गुढ़ा को केवल तीन घंटे में बाहर कर दिया?
जोशी : वो इसलिए ​कि हमें सुना नहीं गया था, इन्हें सुन लिया गया था। गुढ़ा जी को विधानसभा में सुन लिया गया। पूरे राजस्थान ने सुन लिया वे क्या बोले? हम क्या बोलें, यह सुना नहीं गया था इसलिए हमें सुनवाई का मौका मिल गया।
भास्कर : लाल डायरी प्रकरण को लेकर क्या सरकार कोई जांच करवाएगी?
जोशी : जिस चीज की कोई लीगल एंटिटी नहीं हो, उसकी सरकार क्या जांच करवाएगी? डायरी का कहीं कोई जिक्र ही नहीं है। गुढ़ा जी की जुबां के अलावा लाल डायरी का कहीं कोई जिक्र नहीं है। कोई लीगल एंटिटी नहीं है तो जांच क्या करवानी है?
यह भी पढ़ेंः
'हां, धर्मेन्द्र राठौड़ को शौक है डायरी लिखने का':जिस पर लाल डायरी छीनने का आरोप, वह विधायक बोले- CM कोई डायरी चाहते तो मंत्री को क्यों भेजते?
राजस्थान की राजनीति में भूचाल लाने वाली डायरी के भीतर क्या लिखा है? इसका खुलासा तो अभी तक नहीं हुआ है, लेकिन इतना तय है कि राजस्थान पर्यटन विकास निगम (आरटीडीसी) के चेयरमैन धर्मेन्द्र राठौड़ को डायरी लिखने का शौक है...(CLICK कर पढ़ें)